Tito 2
Xbix che i ma Títo que u pixbaj i creyent chiqui 'ana pacha i c'utunic re i Dios
1Xui-ri, ni'pa i ca c'ut yet, 'o u chac xak jun ru' i sak laj tzij re i Dios. 2I achiab chi je nimak chic, cha bij chique miqui 'an che quib pacha i ac'alab chi to' etz'anem quiqui 'ano+ , xak chiqui 'ana pacha i ca majawic man cocsax ni qui 'ij; chiqui ch'obo coq'uilal wach i quiqui 'ano, xak che 'olok je suc'ulic che i qui cojonic che i Dios; che 'olok sakil u c'axnabal qui c'ux chique conojel, xak ma ba'crij qui c'ux are ca pe i c'ax piquiwi che u be i Dios. Queje ile cha c'utu chique. 3Xak i ixokib chi je nimak chic, cha bij chique chi chiqui 'ana che quib je aj cojol u 'ij i Dios ru' ronojel wach tak i quiqui 'ano, xak miqui tzucuj tzij chiquij i winak, xak me 'abaric. Chiqui 'ana che quib je aj c'utunel re i 'utz i chom ru' ni'pa i quiqui 'ano. 4Chiqui c'utu chique i altom chi je c'ulinak chic chi 'o u chac c'ax chiqui na i cachijil, xak c'ax chiqui na i cac'al. 5Xak chiqui c'utu chique chi 'o u chac chiqui ch'obo coq'uilal wach i quiqui 'ano, xak che 'olok je jic laj tak ixokib, xak chiqui ya quib chu 'onquil i copis ru' ja, xak chiqui 'ana che quib je 'utz laj tak winak, xak lic chiqui cojo qui 'ij i cachijil. We queje quiqui 'an i ixokib ile, n-ta jun 'uri c'ax ca ch'aw chirij u tzij i Dios.
6Xak queje i alabom, che a pixbaj chi quiqui ch'ob coq'uilal wach i quiqui 'ano; 7xak queje yet, ronojel ni'pa i ca 'ano, cha 'ana c'utbal-re i 'utz i chom chiquiwach. Are cat tijin chi qui pixbaxic, are i suc'ul laj tak tzij cha bij chique; ma 'ano chi xa 'etz'anem laj tak tzij ca bij. 8Ni'pa i tzij ca bij chique, xui i sak laj tzij cha bij, man mi jun cu bij na 'uri chi i a tzij n-katzij taj. We queje ca 'an ile, we 'o jun craj cu tzucuj tzij chiwij, xa u q'uix 'uri cu tzucuj. Que'el che ire, n-cu rik ta chic wach i mac cu tzucuj chiwij.
9Xak i je mocom, che a pixbaj man que cojon che qui patron ronojel wach i quiqui 'ano, xak chiqui 'ana pen che quib chom che 'olok; miqui 'an che quib je aj la'ol u wach. 10Miqui 'an i ela' chique i qui patron, xui-ri, chiqui 'ana lic pacha i ca majawic, man ca 'alijin na 'uri chi lic 'utz lic chom i c'utunic re i Dios chi Tolke.
11Queje chiqui 'ana ile man i Dios u 'alijinsam chake wach i nim laj rutzil u c'ux; rumal ile, 'o i kelbal chi sak konojel. 12I rutzil u c'ux i Dios-le, cu c'ut chake chi caka canaj can ronojel i n-'us taj, xak caka canaj can i ka rayijbal chi to' re u wach i jyub ta'aj. Xak cu c'ut chake, chi tz'akat oj 'o chi chuwach i jyub ta'aj, caka jec' na kib che i n-'us taj, xak caka 'an i 'utz suc'ulic; lic caka ya kib chu 'onquil ronojel wach craj i Dios chake. 13Queje chaka 'ana ile, tz'akat cakoy'ej i chom laj 'ij are ca c'un tan chic i Jesucrísto chi ka nim laj Dios chi xak Tolke. Are ca c'unic ca 'iltaj ni nim laj u 'ij u chomal. 14Ire xu ya rib pu'ab i camic kumal yoj, 'elsabal-ke che ronojel i mac atzalal, xak 'anbal-re chake chi oj ch'am laj tak winak, lic oj re ire. Queje xo'on ire ile, 'anbal-re chake chi oj sic'aj chu 'onquil i 'utz.
15Ile, are i cha c'utu chique. Cha ya u cowil qui c'ux chu 'onquil, xak cha 'alijinsaj chique we n-'us ta quiqui 'ano; lic 'o pa'ab chu bixquil ile. Queje cha 'ana ile man 'utz mi jun chique cu bij chi n-ta a 'ij.